钦定古今图书集成/历象汇编/庶征典/第132卷
## 钦定古今图书集成/历象汇编/庶征典/第132卷

| 钦定古今图书集成 历象汇编 第一百三十二卷 |

| |

钦定古今图书集成历象汇编庶征典

第一百三十二卷目录

水灾部纪事

水灾部杂录

水灾部外编

庶征典第一百三十二卷

《左传》：庄公十一年：秋，宋大水。公使吊焉。曰：“天作霪雨，
害于粢盛，若之何不吊？”对曰：“孤实不敬，天降之灾，又
以为君忧，拜命之辱。”臧文仲曰：“宋其兴乎！禹汤罪己，
其兴也勃焉；桀纣罪人，其亡也忽焉。且列国有凶，称
孤，礼也。言惧而名礼其庶乎！”既而闻之，曰：“公子御说
之辞也。”臧孙达曰：“是宜为君有恤民之心。”

《梁书柳庆远传》：庆远为魏兴太守，郡遭暴水，流漂居
民，吏请徙民杞城，庆远曰：“天降雨水，岂城之所知？吾
闻江河长不过三日，斯亦何虑？”命筑土而已。俄而水
过，百姓服之。

《始兴忠武王憺传》：诏以憺为平西将军、荆州刺史。未
拜。天监元年，加安西将军、都督、刺史。六年，州大水，江
溢堤坏。憺亲率府将吏，冒雨赋丈尺筑治之。雨甚水
壮，众皆恐。或请憺避焉。憺曰：“王尊尚欲身塞河堤，我
独何心以免？”乃刑白马祭江神。俄而水退堤立。邴州
在南岸，数口家见水长，惊走，登屋缘树。憺募人救之，
一口赏一万，估客数十人应募救焉，州民乃以免。又
分遣行诸郡，“遭水死者给棺槥，失田者与粮种。”是岁，
嘉禾生于州界，吏民归美，憺谦让不受。

《北史李崇传》：“崇延昌初，加侍中车骑将军，都督江西
诸军事。时有泉水涌于八公山顶，寿春城中有鱼数
从地中涌出，野鸭群飞入城，与鹊争巢。五月大霖雨，
十有三日，大水入城，屋宇皆没。崇与兵泊于城上，水
增未已，乘船附于女墙，城不没者二版而已。州府劝
崇弃州保北山，崇曰：‘吾受国重恩，忝守藩岳，淮南万
里，系于吾身，一旦动脚，百姓瓦解。扬州之地，恐非国
物。昔王尊慷慨，义感黄河，吾岂爱一躯，取愧千载。但
怜兹士庶，无辜同死，可桴筏随高，人规自脱，吾必守
死此城’。”时州人裴绚等受梁假豫州刺史，因乘大水，
谋欲为乱，崇皆击灭之。又以洪水为灾，请罪解任。诏
曰：“夏雨泛滥，斯非人力，何得以此辞解。今水涸路通，
公私复业，便可缮甲积粮，修复城雉，劳恤士庶，务尽
绥怀之略也。”崇又表解州，不听。是时非崇则淮南不
守矣。

《唐书王方翼传》：“方翼次葛，水暴涨，师不可度，沈祭以
祷，师涉而济。”

《杨再思传》：再思居宰相，于时水沴，闭坊门以禳再思。
人朝，有车陷于泞，叱牛不前，恚曰：“痴宰相不能和阴
阳，而闭坊门，遣我艰于行。”再思遣吏谓曰：“汝牛自弱，
不得独责宰相。”

《悦生随抄》：东坡言：郭子仪镇河中日，河甚为患。子仪
祷河伯曰：“水患止当以女奉妻。”已而河复故道，其女
一日无疾而卒。子仪以其骨塑之于庙，至今祀之。惜
乎此事不见于史也。

《唐书韦皋传》：皋弟平，平子正贯，为岭南节度使。南海
舶贾始至，大帅必取象、犀、明珠上珍而售以下直。正
贯既至，无所取，吏咨其清。南方风俗有鬼，正贯毁淫
祠，教民毋妄祈。会海水溢，人争咎，撤祠事，以为神不
厌。正贯登城沃酒以誓曰：“不当神意，长人任其咎，无
逮下民。”俄而水去，民乃信之。

《杜中立传》：“大中十二年，大水汎徐兖青、郓，而沧地积
卑，中立自按行引御水入之毛河东注海州无水灾。”
《五代史豆卢革传》：“庄宗即位，拜同中书门下平章事，
革荐韦说为相，是岁大水，四方地连震，流民殍死者
数万人，军士妻子皆采稆以食。庄宗日以责三司使
孔谦，谦不知所为。枢密小吏段徊曰：‘臣尝见前朝故
事，国有大故，则天子以朱书御札问宰相，水旱，宰相
职也’。”庄宗乃命学士草诏，手自书之，以问革说，革说
不能对，第曰：“陛下威德著于四海，今西兵破蜀，所得
珍宝亿万，可以给军。水旱，天之常道，不足忧也。”
《辽史大公鼎传》：咸雍十年，登进士第，调沈州观察判
官。时辽东雨水伤稼，北枢密院大发濒河丁壮以完
堤防，有司承令峻急，公鼎独曰：“边障甫宁，大兴役事，
非利国便农之道。”乃疏奏其事，朝廷从之罢役，水亦
不为灾。濒河千里，人莫不悦。

《杨佶传》：“佶为武阳军节度使。”阳水失故道，岁为民
害，乃以己俸创长桥，人不病涉。及被召，郡民攀辕泣
送。

《茅亭客话》：“开宝五年壬申岁秋八月初，成都大雨，岷
江暴涨，永康军大堰将坏，水入府江。知军薛舍人文宝与百姓忧惶，但见惊波怒涛，声如雷吼，中流有一
巨材，随骇浪而下，近而观之，乃一大蛇耳。举头横身，
截于堰上。至其夜，闻堰上呼噪之声，列炬纵横，虽大
风暴雨，火影不灭。平旦，广济王李公祠内旗帜皆濡”
湿，堰上唯见一面沙堤。堰水入新津江口，时嘉眉州
漂溺至甚，而府江不溢。初，李冰自秦时代张为蜀守，
实有道之士也。蜀困水难，至于臼灶生蛙，人罹垫溺
且久矣。公以道法役使鬼神，擒捕水怪，因是壅止泛
浪，凿山离堆，辟沫水于南北为二江，灌溉彭、汉、蜀之
三郡，沃田亿万顷。仍作三石人以誓江水曰：“俾后万
祀，水之盈缩，竭不至足，盛不没肩。”又作石犀五所，以
厌水物。于是蜀为陆海，无水潦之虞，万井富贵，功德
不泯，至今赖之。咸云：“理水之功，可与禹偕也。不有是
绩，民其鱼乎？”每临江浒，皆立祠宇焉。

《宋史钱惟演传》：“惟演从弟易，易子彦远为起居舍人，
直集贤院、知谏院。会诸路奏大水，彦远言阴气过盛，
在《五行传》下，有谋上之象，请严宫省宿卫。未几，有挟
刃犯謻门者，特赐五品服。”

《青箱杂记》：“王文穆公钦若，临江军人。母李氏，父仲华，
尝侍祖郁任官鄂渚，而李氏有娠。就蓐之夕，江水暴
溢，将坏廨舍，亟迁于黄鹤楼，始免身，生男，即公也。时
隔岸汉阳居人，遥望楼际，若有光景气象云。”

《宋史王素传》：“素知开封府，至和初，大雨，蔡河裂，水入
城，诏军吏障朱雀门，素曰：‘皇上不豫，兵民庐舍多覆
压，众心怦怦然，奈何更塞门以动众’？”遣诏止其役，水
亦不害。

《梅挚传》：“挚为殿中侍御史时，数有灾异，引《洪范》上变
戒曰：‘王省惟岁’。”谓王总群吏，如岁四时有不顺则省
其职。今伊洛暴涨，漂庐舍，海水入台州，杀人民，浙江
溃防，黄河溢归，所谓水不润下。陛下宜躬责修德，以
回上帝之眷祐。阴不胜阳，则灾异衰止而盛德日起
矣。

《梦溪笔谈》：“陕西因洪水下，大石塞山涧中，水遂横流
为害。石之大有如屋者，人力不能去，州县患之。雷简
夫为县令，乃使人各于石下穿一穴，度如石大，挽石
入穴窖之，水患遂息也。”

庆历中，河北大水，仁宗忧形于色。有走马承受公事
使臣到阙，即时召对，问：河北水灾何如，使臣对曰：“怀
山襄陵。”又问：“百姓如何？”对曰：“如丧考妣。”上默然。既退，
即诏阁门，今后武臣上殿奏事，并须直说，不得过为
文饰。至今阁门有此条，遇有合奏事人，预先告示。
《梦溪笔谈》：庆历中，河决北都，商胡久之未塞，三司度
支副使郭申锡亲往董作。凡塞河决垂合中间一埽，
谓之“合龙门”，功全在此。是时，屡塞不合，时合龙门埽
长六十步，有水工高超者献议，以为埽身太长，人力
不能压埽，不至水底，故河流不断而绳缆多绝。今当
以六十步为三节，每节埽长二十步，中间以索连属
之，先下第一节，待其至底，再压第二第三。旧工争之，
以为不可，云：“二十步埽不能断漏，徒用三节，所费当
倍而不塞。”超谓之曰：“第一埽水信未断，然势必杀半。
压第二埽，止用半力，水纵未断，不过小漏耳。第三节
乃平地施工，足以尽人力。处置三节既定，即上两节
自为浊泥所淤，不烦人功。”申锡主前议，不听超说。是
时，贾魏公帅北门，独以超之言为然，阴遣数千人于
下流收漉流埽。既定，而埽果流，而河决愈甚，申锡坐
谪。卒用超计，商胡方定。

《宋史孔宗旦传》：宗旦，鲁人，为邕州司户参军。侬智高
未反时，州有白气出庭中，江水溢。宗旦以为兵象，度
智高必反，以书告知州陈珙，珙不听。后智高破横州，
即载其亲往桂州，曰：“吾有官守，不得去，无为俱死也。”
既而州破被执，贼欲任以事，宗旦叱贼且大骂，遂被
害。

《吕大防传》：英宗即位，改太常博士。御史阙内出大防
与范纯仁姓名，命为监察御史里行。是岁京师大水。
大防曰：“雨水之患，至入宫城庐舍，杀人害物，此阴阳
之沴也。”即陈八事曰：“主威不立，臣权太盛。邪议干正，
私恩害公。辽夏连谋，盗贼恣行，群情失职，刑罚失平。”
《实卞传》：卞知深州。熙宁初，河决滹沱水及郡城，地大
震，流民自恩、冀来踵相接，卞发常平粟食之。吏白擅
发且获罪，卞曰：“俟请而得报，民死矣。吾宁以一身活
数万人。”寻以请，诏许之。外间讹言水大至，卞下令敢
言者斩。一日，复报大水且至，吏请闭门，卞不可，既而
果妄。

《张守约传》：“守约为泾原鄜延秦凤副总管，知泾州。泾
水善暴，城每春必增治堤堰，费不赀，适岁饥，罢其役。
或曰：如水害何？守约曰，歉岁劳民，甚于河患，吾且徐
图之。河神祠故在南，壖祷而迁诸北，以杀河怒。一夕
雷雨，明日河徙而南，其北遂为沙碛。”

“厚德”，录知制诰韩综通判天雄军。会河水涨金堤，民
依丘冢者凡数百家。水大至，综出令，能活一人者予
千钱。民争操舟筏尽救之，已而丘冢溃《宋史王审琦传》：审琦曾孙克臣知郓州，河决曹村，克
臣亟筑堤城下。或曰：“‘河决澶渊，去郓为远，且州徙于
高，八十年不知有水患，安事此’？克臣不听，役愈急。堤
成，水大至，不”没者才尺馀。复起甬道，属之东平王陵，
埽人得趋以避水。《事宁》，皆绘像祀之。

《闻见前录》：“元丰七年甲子六月二十六日，洛中大雨，
伊洛涨坏天津桥，波浪与上阳宫墙齐。夜西南城破，
伊、洛南北合而为一，深丈馀，公卿士庶第宅庐舍皆
坏，唯伊水东渠有积薪塞水口，故水不入府第。”韩丞
相康公尹洛，抚循赈贷，无盗贼之警，人稍安。后两日，
有恶少数辈声言水再至，人皆号哭，公命擒至决配
之，乃定。闻于朝，筑水南新城新堤，增筑南罗城。明年
夏，洛水复涨，至新城堤下，不能入，洛人德之。康公尹
洛有异政，此其大者。

《宋史赵昌言传》：“昌言知天雄军，属澶州，河决，流入御
河，涨溢浸府城。昌言籍府兵负土，增堤，索禁卒佐役，
不浃旬堤完。”

《后山谈丛》：颜常道曰：“某年河水围濮州，城窦失戒，夜
发声如雷，须臾巷水没骭。士有献衣袽之法，取绵絮
胎缚，大小不一，使善泅卒没城中。扪漏穴，用随水势
畜入孔道即弭，众工随兴，城堞无虞。”

《铁围山丛谈》：“宣和岁巳亥夏，都邑大水，几冒入城隅，
高至五七丈，久之方得解。”

《宋史杜常传》：“常以龙图阁学士知河阳军。大河决，直
州西上埽，势危甚。常亲护役，徙处埽上。埽溃水溢，及
常坐而止。于是役人尽力，河流遂退，郡赖以安。”
《春渚纪闻》：“钱塘杨村法轮寺僧净元，年三十，通经祝
发，即为禅比丘。得法之后，归隐旧庐，人不知异也。政
和癸巳，海岸崩毁，浸坏民居。自仁和之白石至盐官
百有”馀里。朝廷遣道士镇以铁符及太，筑堤防，且建
神祠以禳之，毁益不支。至绍兴癸丑，师忽谓众曰：“我
释迦文佛，历劫以来，救护有情，捐弃躯命，初无少靳，
而吾何敢爱此微尘幻妄，坐视众苦，而不赴救。”即起
禅定，振履经行，视海毁最甚处，至于蜀山，时六月五
日也。从而观者数百人，而海风激涛，喷涌山立。师将
褰衣而前，众争挽引，且请偈言，以示后来。师笑之曰：
“万法在心，底须言句。我不能世俗书，亦姑从汝请耳。”
即高举曰：“我舍世间如梦，众人须我作颂，颂即语言
边事，了取自家真梦。”又曰：“世间人心易了，只为人多
不晓。了即皎在目前，未了千般学道。”颂毕，举手谢众，
踊身沉海。众视惊呼，至有顿足流涕者，谓即葬鱼腹
矣。移时风止，海波如镜，遥见师端坐海面，如有物拱
戴，顺流而来，直抵崩岸，争前挽掖而上，视师衣履不
濡也。逮视崖侧，有数大鲤，昂首久之，沉波而去。即扬
声谓众曰：“自此海毁无患也。”不旬日，大风涨沙，悉还
故地。蜀山之民深德之，即其地营庵居留事之。
《闻见后录》政和戊戌夏六月，京师大雨十日，水暴至，
诸壁门皆塞以土，汴流涨溢，宫庙危甚，宰执庐于天
汉桥上。一饼师家早起，见有蛟螭伏于户外，每自蔽
其面，若羞怖状，万人聚观之。道士林灵素方以左道
用事，曰：“妖也。”捶杀之，四郊如江河，不知其从出，识者
已知为兵象矣。林灵素专毁佛，泗州普照王塔庙亦
废。当水暴至，遽下诏加“普王”六字号，水退，复削去。先
当制舍人许翰以词太褒，得罪。

《宋史岳飞传》：“飞字鹏举，相州汤阴人。生未弥月，河决
内，黄水暴至，母姚抱飞坐瓮中，冲波及岸得免，人异
之。”

《处州府志》：“毛允理，青田人。宋绍兴间，水溢，民居荡然，
死者无数，允理独觅巨舟救溺，得活者多。水落沙土
拥积如山，因拨去沙土，独允理屋宇几席、器皿如故。
事闻于朝，封奉议大夫，表其坊曰进德。”

《挥麈馀话》：绍兴甲子岁，衢婺大水。今首台余处恭未
十岁，与里人共处一阁，凡数十辈在焉。阁被漂，几沉，
空中有声云：“余端礼在内，当为宰相，可令爱护之。”少
选一物如鼋鼍，其长十数丈，来负其阁，达于平地，一
阁之人皆得无它。

《苇航纪谈》：“绍兴庚寅，天台水灾，虽城中亦被害及十
分之七。水退而司官各访旧地，忽主簿厅基冲出一
朱棺，正当厅治，其簿朱公俾令移往山东掩瘗，役夫
开掘其地，忽见一碣，上有字云：‘乾卦吉，坤卦凶，五百
年逢朱主簿，移我葬山东’。”虽不知其为谁氏，而亦可
异，遂移葬之。

《虎苑》乾道中，江西水灾，丰城农夫挈其母及妻子就
食他所，过小溪，密语妻曰：“谷贵艰食，岂能俱生？我褓
儿先渡，母老不能来，可弃之。”妇不忍，掖姑以行，足蹈
泥淖，方取履，及见金烂然在水中，拾得之，语姑曰：“本
为贫徙，今幸天赐，可归矣。”登岸视其夫，不见儿戏沙
上，问之，云：“被黑牛衔入林中。”入林视之，流血丹地，巳
为虎食矣。

《癸辛杂识》：庚寅五月，连雨四十日，浙西之田尽没无
遗，农家谓尤甚于丁亥岁，虽景定辛酉亦所不及也幸而不没者，则大风驾湖水而来，田庐顷刻而尽，村
落名之曰“湖翻。”农人皆相与结队往淮南趁食，于太
湖买舟百十馀所，载数千人同往。甫至湖心，大风骤
至，悉就溺死。又有千馀人渡扬子江，济者同日亦沈
于江，“净慈”、“灵隐”皆停堂，客僧数百，皆渡江还浙东内。
四僧偶别门徒，至中途忘携雨具，还取之。至江干则
渡舟解维矣，方怅然自失。舟至中流，亦为风浪所覆。
四僧幸而得免，岂非所谓“劫数”者耶？

《金史腊醅传》：“世祖既没，肃宗袭节度使，麻产据直屋
铠水，缮完营堡，招纳亡命，杜绝往来者，恃陶温水民
为之助，招之不听，使康宗伐之。是岁，白山混同江大
溢，水与岸齐。康宗自阿邻冈乘舟至于帅水，舍舟沿
帅水而进，使太祖从东路取麻产家属，尽获之。”
《刘玮传》：“玮擢户部尚书。时河决于卫，自卫抵清、沧皆
被其”害。诏兼工部尚书往塞之。或谓：“天灾流行，非人
力所能御，惟当徙民以避其冲。”玮曰：“不然。天生五材，
递相休王。今河决者，土不胜水也。俟秋冬之交，水势
稍杀，以渐兴筑，庶几可塞。”明年春，玮斋戒祷于河，功
役齐举，河及复故，召还增秩。

《移剌温传》：“温历永定、震武、崇义节度使，移临海军。州
治近水，秋雨，水潦暴至城下，城颇决，百姓惶骇，不知
所为。温躬督役夫缮完之，虽临不测，无所避。僚属或
止温，温曰：‘为政疵疠，水泛溢为灾，守臣之罪，当以此
身为百姓谢，虽死不恨’。”

《宗叙传》宗。除河南路统军使。河决李固渡，分流曹、
单之间，诏遣都水监梁肃视河决。宗叙言：“河道填淤
不受水，故有决溢之患。今欲河复故道，卒难成功，幸
而可塞，它日不免决溢山东，非曹、单比也。沿河数州，
骤兴大役，人心摇动，恐宋人乘间扇诱，构为边患。”梁
肃亦请听两河分流，以杀水势，遂止不塞。

《高德基传》：“大定三年，以察廉治状不善，下迁同知北
京路都转运使事。是年秋，土河泛溢，水入京城。德基
遽命开长乐门，疏分使入御沟，以杀其势，水不能为
害。”

《马讽传》：“讽迁雄州归信令，境有河曰八尺口，每秋潦
涨溢，害民田，讽视地高下疏决之，其患遂息。”

《刘仲洙传》：“仲洙调深泽令，县近滹沱河，时秋成，水忽
暴溢，仲洙极力护塞，竟无害。”

《续夷坚志》：“甲辰、乙巳岁，广宁夏五六月间，大阴晦，雷
雨环作，声不断。夜望闾山上，白气直与海接，须臾下
雨，终夜不息。平明水沈村落，死者无限。大土崖高数
百尺，皆荡为平土。下漫石，石上有臼痕，不知何代，为
冈厓所覆压也。山颠龙𩰚处留迹数十，所印泥鳞甲
爪痕，有长五六十尺者，有长百馀尺者。意群龙聚𩰚
于此土人遭此大变。”

《金史康元弼传》：“元弼为大理丞，大定二十七年，河决
曹、濮间，濒水者多垫溺。朝廷遣元弼往视，相其地如
盎，而城在盎中，水易为害，请命于朝以徙之。卒改筑
于北原，曹人赖焉。”

《承晖传》：“承晖知大名府事，雨潦害稼，承晖决引潦水，
纳之壕隍。”

《路铎传》：“铎为左三部司正，上书言事，召见便殿，迁右
拾遗。明年，芦沟河决。铎请自元同口以下，丁村以上，
无修旧堤，纵使分流，以杀减水势。”诏工部尚书胥持
国与铎同检视。

《马琪传》：“河决阳武，灌封丘而东。琪行尚书省事往治
之，讫役而还。迁中大夫。”

《李复亨传》：“河南雨水害稼，复亨为宣慰使，御史中丞
完颜伯嘉副之，循行郡县。凡官吏污贪不治者，得废
罢推治。”

《元史张弘范传》：“至元二年，移守大名。岁大水，漂没庐
舍，租税无从出，弘范辄免之。朝廷罪其专擅，弘范请
入见，进曰：‘臣以为朝廷储小仓不若储之大仓’。帝曰：
‘何说也’？对曰：‘今岁水潦不收，而必责民输，仓库虽实，
而民死亡殆尽，明年租将安出？曷若活其民，使不致
逃亡，则岁有恒收，非陛下大仓库乎？帝曰：‘知体。其勿
问’’。”

《刘敏中传》：“大德七年，诏遣宣抚使巡行诸道，敏中出
使辽东山北诸郡，守令恃贵幸暴横者，一绳以法。锦
州雨水为灾，辄发廪赈之。”

《也先不花传》：“也先不花迁平章河南行省，河决落黎
堤，势甚危，督有司先士卒以修之，汴以无患。”

《铁哥传》：铁哥拜中书平章政事，平滦大水，铁哥奏曰：
“散财聚民，古之道也。今平滦水灾，不加赈恤，民不聊
生矣。”从之。

《张庭珍传》：“庭珍为开封府尹，河决灌太康，漂溺千里，
庭珍括商人渔子船，及缚木为筏，载糗粮，四出救之，
全活甚众。水入善利门，庭珍亲督夫运薪土捍之，不
能止，乃颓城为堰，水既退，即发民增外防百三十里，
人免水忧。”

《秦起宗传》：“起宗迁南台御史，建康多水，或实灾而有司抑之，或无灾而诉灾。起宗微行得实，人以为神明。”
《王结传》：“结拜辽阳行省参知政事，辽东大水，谷价翔
涌，结请于朝，发粟数万石以赈饥民。”

《兖州府志》：“明洪武初，曹州有老妪遇异人指州治前
石狮语曰：‘此狮之目若赤，则水患至矣。汝于其时亟
去可免也’。妪日视其狮甚数，人怪问之，知其故，阴以
朱涂狮目，妪见其赤，不知其伪也，遂亟走焉。既去数
百步，回视之，则州境果为巨浸矣。”

《明外史张玉传》：“玉从子信，永乐中历刑科都给事中，
数言事，擢工部右侍郎。河决开封，遣信视之，请疏鱼
王口至中滦故道二十馀里，绘图以进。诏如其议，役
十万人浚之，决遂塞。”

《镇江府志》：“正统间大水，巡抚周文襄公忱，令置石于
邑南九里庙前水涯，使后人验水以勘灾，后仆水中。
今蒋家渡北百步许，尚存其一，名文襄水寸。”

《兖州府志》：景泰中，徐武功伯有贞治张秋决河求发
源处不得，乃投物试之，凡数处不受。武功曰：“水流则
不受物，源不在是也。”辄又投之一所，物受曰：“此水源
也。”百计塞之，不效。武功梦一高僧授简曰：“至人无欲。”
乃悟曰：“此下殆有龙窟，龙所欲者珠，所畏者铁也。”于
是铸长铁柱贯而下焉，水始受塞。盖铁能蚀珠，龙爱
珠故去耳。

《明外史李敏传》：宪宗末，中官佞幸多赐庄田，既得罪，
率辞且夺。帝不以赋民，令人守，敏请召佃，亩科银三
分。帝从之，然他庄田如故也。会京师大水，敏乃极陈
其害，言：“今畿辅皇庄五，为地万二千八百馀顷。勋戚
中官庄三百三十有二，为地三万三千一百馀顷。官
校招无赖为庄头，豪夺畜产，戕杀人，污妇女，民心痛
伤，灾异所由生。皇庄始正统间诸王未封，相闲地立。
庄王之藩，地仍归官。其后乃沿袭。普天莫非皇土，何
必皇庄。请尽革庄户赋民耕亩概征银三分，充各宫
用度。无皇庄之名而有足用之效。至权要庄田，亦请
择佃户领之。有司收其课，听诸家领取。悦民心，感和
气，无切于此”时不能用。

《陕西通志》：“李善字宗元，陇州人。成化进士，为河南佥
事。河决张秋，都御史刘大夏督修之。总理难其人，藩
臬以善应，乃为相度水势，开修贾鲁河，改河南注，筑
塞黄陵决口，断水东流，卒底于成。”

《明外史孝宗孝康皇后张氏传》：“孝宗即位，立为后，帝
颇优礼外家。弟鹤龄，寿宁侯，延龄建昌伯，姻党授官
者甚众。”当此之时，寿宁侯权势倾天下。河决山东，副
使杨茂元言“水阴类，应在后宫。”后怒，帝征茂元至，予
杖谪之。

《杨守臣传》：“守臣子茂元为湖广副使，改山东。弘治七
年，河决张秋，诏都御史刘大夏治之，复遣中官李兴、
平江伯陈锐继往。兴威虐絷辱按察使，茂元摄司事，
奏言：治河之役，官多而责不专，有司供亿，日费百金。
诸臣初祭河，天色阴晦，帛不能燃，所焚之馀，宛然人
面，具耳目口鼻，观者骇异，鬼神示怪，夫岂偶然。乞召
还兴锐，专委大夏，功必可成。且水者阴象，今后戚家
威权太盛，假名姓肆贪暴者，不可胜数。请加禁防，以
消变异。画工、艺士，宜悉放遣。山东既有内臣镇守，复
令李全镇临清，宜撤还。”疏入，下山东抚按勘。奏言：“焚
帛之异诚有之，所奏供亿，多过其实。”于是兴锐连章
劾茂元妄。而帝又入外戚张氏言，遂遣锦衣百户胡
节逮之。父老遮道愬节乞还杨副使。及陛见，茂元长
跪不伏。帝益怒，置之诏狱。节乃遍叩中官，备言父老
愬冤状，中官多感动。会言者交论救，部议赎杖还职，
特谪长沙同知。

《林瀚传》：“瀚子庭㭿，弘治十二年进士，历苏州知府。频
岁大水，疏请停织造，罢繁征，割关课备赈。再上始报
可。”

《朱裳传》。“裳登正德九年进士，巡按山东，大水淹城武、
单二城，以裳言，命相地改筑。”

《列朝诗集》：“林大辂字以乘，莆田人。嘉靖初，起江西佥
事，转副使，河南按察使、右布政使。拜副都御史巡抚。
会水灾，抗疏引咎，切责罢归。”

《徐州志》：“嘉靖五年，当城陷之日，公私庐舍冲漂殆尽，
惟高皇与萧相国小木像荡漾于洪涛巨浪之中，虽
烈风暴雨，曾不飘散于庙，若相依倚。”

《明外史盛应期传》：“嘉靖六年，黄河水溢入漕渠，沛北
庙道口淤数十里，粮艘为阻。侍郎章拯不能治。尚书
胡世宁、詹事霍韬、佥事江良材请于昭阳湖东别开
漕渠，为经久计。议未定，以御史吴仲言，召拯还，即家
拜应期右都御史以往。应期乃议于昭阳湖东，北进
江家口，南出留城口，开濬百四十馀里，较疏旧河力”
省而利永。夫六万五千，银二十万两，克期六月，工未
成，会旱灾修省。言者多谓“开河非计”，帝遽令罢役。应
期请展一月竟其功，不听。

《徐州志》：“徐州城形如卧牛，且其河善放溢，昔人尝铸
铁牛镇之，迎击土牛，则于城形及铁牛俱有妨，故俗传不鞭春。”

萧县，相袭不撞钟，以为撞则水至。嘉靖间，县尹朱同
芳弗听，水果大至，漂没田庐。同芳坚不听，水亦寻涸。
及孙重光尹萧，父老恳请，重光遂止之。乃为文以祭
钟曰：“鼓焉以钟，昏晨之轨。民有讹言，金能利水。为民
父母，从此而已。御患无德，随俗可耻。钟兮有灵，尚鉴
乎此。”重光去，王荩臣继之，复令撞钟，其家病祸相沿。
惧而复止。钟果能祸福人耶？多见其不知命也。
《明外史周思兼传》：“思兼督临清砖厂，河将决，思兼募
民筑堤，身立赤日中，堤成三日，而秋涨大发，民免于
灾。”

《曾钧传》：“嘉靖三十一年，钧以右副都御史总理河道，
徐、邳等十七州县连被水患。帝忧之，趣上方略。钧请
濬刘伶台至赤晏庙八十里，筑草湾老黄口，增高家
堰长堤，缮新庄等旧闸。数月工成，进工部右侍郎。”
《见闻录》：“万历己卯，苏、松水灾。徐存翁与张太岳书云：
‘自琨儿行后，以老病增剧。又伏念翁辅佐圣主，日有
万几，不宜以寒暄常谈上溷听览，故累月不奉书，惟
仰望台垣，祝禔福日隆’”而已。兹僭有禀渎，东南诸郡
财赋所出，而苏、松为之首，此翁所素知也。自隆庆、庚
辛间，吏玆土者不思以端己裕民为政，而专导之以
嚚讼，教之以争夺，民靡然斲丧其廉耻之心，毁弃其
忠厚之俗，攫攘微利，骨肉为仇，旧族故“家，所在破败。”
彼其意以为富者之财散入于贫，则贫者均当富矣。
而岂知人情得财既易，用财遂轻。加以奸恶之徒，竞
相诱引，淫奢饮博，视如泥沙，讼墨未干，空乏如故，而
富者之衰落不可复振。盖里巷之间，无富民者数年
矣。去岁风蛊为孽，田只半收，尽其所入，供输常赋。幸
赖朝廷有折兑之令，稍“存陈秕，苟延旦夕，深冀今春
豆麦成熟，接济饥荒。而三月以来，淫雨不止，沟浍尽
溢，江湖亦盈千里，平畴顿成巨浸，犹冀水涸，补插秧
苗。讵意西水不消，海潮增涨，田高而岸固者，竭力车
戽，仅救百分之二三；其否者，人力莫措，惟相与哭视
沈沦而已。苏、松之人，素恃耕作，一失农业，更无可以
谋生。于时百姓欲望官司发赈，则库藏久称空虚；欲
诣大家称贷，则仓箱先已匮竭；欲望贸布易粟，则迩
年商旅不通，布无所售；欲往邻郡行乞，则闻四境率
被水患，出无所之。强者劫掠以偷生，弱者嗟吁而就
毙。”巡抚胡中丞适在两郡，亲见其然，忧苦焦劳，寝食
为废。其《所上疏》，读之可谓危迫矣。然于颠连困悴之
状，则以新奇繁猥，实犹未能尽陈。至于穷乡僻里，《轺
车》所不经，其昼夜悲啼之声，夫妻子母对膝抱头，悲
哀抑郁之气，即中丞目固有未睹，言固有未及也。仰
惟皇上圣神广运，子视万民，翁道崇致主，心存济世。
计于一物失所，犹恻然动情，况忍视数百万之众漂
尸填东海乎？又况财赋重地，“祖宗所由以兴者乎？又
况星变以来，豪猾奸雄日怀幸乱之心，至今未已乎？
窃以为有非常之厄数，必有非常之恩泽，然后可以
消弭保绥。今必望断自君相，检嘉靖三十四年、四十
年所行恩例，及察今胡中丞所请，破格加恤，庶遗黎
获存，多患潜杜。若付有司，拘泥旧闻，仅减免存留分
数，不能有补”益也。且阶闻治民者未有事而恤之，则
天下赖以靖奠，而庙堂之上亦得伸以为恩，缩以为
威，常不失其尊。若事至而后恤，则受者不以为惠，而
其多寡轻重、喜怒聚散之权，乃更倒持于下，纵能委
曲弥缝，勉强收拾，而目前之费，日后之忧，皆将有不
可胜言者。然其机甚隐，其萌芽甚微，非仁慈如翁，明
睿如翁，孜孜计安社稷、不避嫌怨如翁，莫能知，亦莫
能任也。此天下所以胥翘首跂足而望翁也。阶跧伏
山林，行且就木，本不宜更论政理。但念受国家之长
养，垂八十年，受翁之深知，今亦三十馀年。每思一效
尺寸，以赞皇上如天之鸿施，扬翁无疆之休闻，不愧
古所称“老臣益友”者。故敢冒讥出“位，忍笑迂阔，而具
以陈于台座。倘蒙俯察其心，少垂听焉，岂惟阶之荣
幸！岂惟阶之荣幸！临楮无任战汗仰望之至。不宣。”张
太岳《报徐存翁书》云：“恒雨为灾，下民垫溺，皆执政非
人，积怨干和所致。假令明主循汉家故事，策免大臣，
以消灾沴，则不肖必在汰黜之首矣。”捧诵台翰，不胜
愧悚。先是，抚按疏至，上览之痛恻，巳两奉特旨议处。
乃蠲恤之令，犹屯膏而未沛者，非靳也。以故事必勘
明而后可定分数耳。兹奉台教会地曹覆顾掌科疏
上，谨再拟旨，“申仁主子惠之意，慰黎民仰望之心。俟
勘疏至，即破格蠲贷，必不敢虚文塞责，以重得罪于
元元也。”人旋，谨百拜以谢台教。

《广东通志》：“万历壬午，惠州大水，没城雉者五日，河源
尤大，溺死者不可胜纪。丁酉夏四月，复大水，淹及府
署，或见怪物乘水而出，金光射人，盖蛟蜃云。兵备副
使郑岳、知府李天伦请免本年田租之二，许之。”
《无为州志》：“张光宗字爱竹，里中称长者。万历十八年
大水，人皆趋城避光宗居黄落河一小埠，水已没釜，
妻父”吴封君廷弼棹一舟救之。光宗顾其邻曰：“吾去此辈溺死矣。”急以舟迁邻人于陆，然后挈妻子登舟
抵城，吴君立城头望三日不至，见之，询其实，泣曰：“吾
婿诚长者。”
《明外史叶向高传》：京师大水，四方多奏水旱。向高言：
自阁臣至九卿，台省曹署皆空，南都九卿亦止存其
二。天下方面大吏，去秋至今未“尝用一人。”今人心汹
汹“《思乱》，特未发耳。陛下万事皆不理，以为天下长如
此，臣恐一发不可收也。”帝不省。

《周定王橚传》：橚裔孙恭枵嗣。崇祯十四年冬，李自成
再围汴，筑长围，城中樵采路绝。十五年九月，河决城
溃。枵从后山登西城楼，率宫妃诸王露栖雨中，数日
始获免。士民溺死者数百万，诸宗皆没。先是，端王末
发秘记，有“王室将衰，河决为害”语，王告世子以为大
戚。及是果验。

《诗经小雅十月》之交章，百川沸腾。

《遁甲开山图》：“卢氏山宜五谷，可以避水灾”，因山以名
县。

《淮南子天文训》：“阴气盛则为水。”

《盐铁论力耕》篇。《文学》曰：“洪水滔天，而有神禹之绩；河
水泛溢，而有宣房之功。”

《述异记》：“兰陵山有井，异鸟巢其中，金翅而身黑。此鸟
见即大水。井不可窥，窥者盈岁辄死。”

《云仙杂记》：“禹导河之际，沈秘景符，以镇五千年之水
患，后人赖焉。”

《岳阳风土记》：傍湘之民，岁暮取江水一㪷，岁旦取江
水一㪷，较其轻重，则知其年水势高下。云重则水大，
轻则水小，甚验。

《昨梦录》：绍兴辛巳，余听读于建昌教官省元刘溥德
广语，及余所生之地，曰滑台。刘曰：“闻人之言，黄河涨
溢，官为卷埽，其说如何。”曰：“予不及见也。尚闻先父言
斯事，民甚苦之。盖于无事时取长藤为络，若今之竹
夫人状，其长大则数百倍也，实以刍槁土石，大小不
等，每量水之高下而用之，大者至于二千人，方能推
之于水，正决时，亦能遏水势之暴，遇水高且猛时，若
抛土块于深渊耳，此甚为无益焉，舍是则亦无他策
也。或不幸方推之际，怒涛遽至，则溺死者甚多，大抵
止以塞州城之门及盐官场务之衙宇耳。濒河之民，
颇能视沙涨之形势，以占水之大小远近，往往先事
而拒逆来，所以甚利便也。”又有绞藤为绳。结竹筏
木栅等，谓之“寸金藤。”有时不能胜水力，即寸断如剪。
郡县又科乡民为之，所费甚广。大抵卷埽及寸金藤，
白马一郡，每岁不下数万缗。白马之西即底柱也，水
常高柱数尺，且河怒，为柱所扼，力与石𩰚，昼夜常有
声如雷霆。或有建议者，谓柱能少低，则河必不怒。于
是募工凿之，石坚，竟不能就。颇有溺者，了无所益。滑
台南一二里，有沙觜，横出半河，上立浮图，亦不甚高
大。河水泛溢之际，其势横怒，欲没孤城。每至塔下，辄
怒气遽息，若不泛溢时。及过滑台城址，则横怒如故。
此殆天与滑台而设也。

《煮泉小品》：“咸，感也。山无泽则必崩，泽感而山不应，则
将怒而为洪。”

《视听抄》：吴谚曰：“正月逢三亥，湖田变成海，谓之水大
也。”壬辰年正月初六日己亥，十八日辛亥，三十日癸
亥，是岁大涝，湖田颗粒不收。癸巳正月亦有三亥，然
一亥在立春前，是岁无水灾。

《丹铅总录》：“宋人议论多而成功少”，元人评之当矣。且
以一事言之，张君房谓艺祖受禅岁在庚申，庚者金
也，申亦金位，当为金德。谢绛谓作京于汴，天下中枢，
当为土德。程伊川谓“唐为土德，故无河患，宋为火德，
故多水患。”甚矣，宋人饶舌，其君之厌听也宜哉。
《见闻搜玉》：松江本缘淞江得名，其地下每多水灾，去
水而名“郡。”

《录异记》：“进士崔生自关东赴举，早行十馀里，黑夜方
五鼓，路无人行，惟一仆一担一骡而已。忽遇列炬呵
殿，旗帜戈甲二百许人，若节使行李，生映槐树以自
匿，既过乃行，不三二里，前之队仗复回，又避之，然后
徐行，随之有一步健押茶担，其行甚迟，生因问为谁，
曰：‘岳神迎天官也。天官姓崔，呼侍御秀才方入关应
举，何不一谒，以卜身事’？”生谢以无由自达，步健许侦
之。既及庙门，天犹未曙，步健约生伺于门侧，押茶担先入。良久出曰：“侍御请矣。”遂引相见，欢喜异常，即留
于下处。逡巡，岳神至，立语便邀崔御史入庙中，陈设
帐幄筵席，妓乐极盛。顷之，张乐饮酒，崔临赴宴，约敕
侍者祇待于生，供以汤茶所须，情旨敦厚。饮且移时，
生倦，徐行周览，不觉出门。忽见其表丈人颜色憔悴，
衣服褴褛，泣而相问。生因曰：“丈人恰似久辞人间，何
得于此相遇？”答曰：“仆离人世十五年矣，未有所诣。近
作敷水桥神倦于送迎，而窘于衣食，穷困之状，迨不
可济。知侄与天官侍御相善，又宗姓之分，必可相荐，
故来投诚，愿为述姓字。若得南山觜神，即粗免饥劳。
此后迁转，得居天秩，去离忧苦矣。”生辞以“乍相识，不
知果可相荐否，然试为道之。”言罢，复下处。侍御寻亦
罢宴而归，顾问久之，曰：“后年方及第，今年不就试亦
得。余少顷公事亦毕，即当归去。程期甚迫，不可久留。”
生因以表丈人所求告之。侍御曰：“觜神是人间补遗，
极是清资。敷水桥神，其位卑杂，岂可便得。然试为言
之，岳神必不相阻。”即复诣岳神道之。生潜近伺之，历
历闻所托，岳神果许之，即命出牒补署。俄尔受牒入
谢，迎官将吏一二百人，侍从甚整。生因出门相贺，觜
神沾洒相感，曰：“非吾侄之力，不可得此位也。他后一
转，便入天司矣。今年地神所申，渭水泛溢，侄庄当漂
坏上下邻里，一道所损三五百家。已令为侄护之，五
六月必免此祸，更有五百缣相酬。”须臾，觜神驱殿而
去，侍御亦发岳神出送，生独在庙中，欻如梦觉。出门
访仆使，只在店中，一无所睹。于是不复入关，却回止
别墅。其夏渭水泛溢，漂损甚多，唯崔生庄独得免。庄
前泊一空舡，有绢五百疋。生益信不虚复。明年果擢
第矣。宗正王大卿鄑说。